《送王彬叔往同安二首 其一》
元代·郭奎

驾言出城门，遥望西南路。别离良在兹，嘉会不常遇。

置酒张琼良，绸缪复凝伫。饮饯未崇朝，聊以慰情素。

翩翩白罗裳，皎皎琼瑶树。高步凌青云，岂为缁尘污。

春江及信潮，方舟袭兰杜。小人众所疑，君子谁不慕。

久欲同车子，攀辕莫能去。惜哉苦淹留，年芳易迟莫。

顾瞻怀殷勤，增我越乡虑。

作者简介：[公元？年至一三六四年]字子章，巢县人。生年不详，约卒于元惠宗至正二十四年。慷慨有志节。早从余阙学，颇称之。太祖为吴国公，来归，从事幕府。朱文正开大都督府于南昌，命奎参军事。文正得罪，奎亦坐诛。奎工诗，著有望云集五卷，《四库总目》传于世。